精忠庙
方质 (Ming)
妖星流光射天裂，女娲炼云手才爇。銮舆背哭洛水寒，十万降兵化为血。鄂州将军天下雄，锦袍坐挽乌号弓。大鹏南来作人语，夜夜吐气如长虹。微臣泪洒陵园土，挥戈誓饮黄龙府。皇天不为苍生忧，空使人间望甘雨。归来叫阍诉上帝，天门九重戟如蚁。槃弧使人不得入，一旦秋郊泣新鬼。漫漫长夜金井深，万古白日同丹心。